ประกาศคณะกรรมการกํากับตลาดทุน


ที่ ทข. 35/2553


เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุนและตัวแทนด้านการตลาดกองทุนส่วนบุคคล(ประมวล)


อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 100 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้


ข้อ 1 ให้ยกเลิกประกาศคณะกรรมการกํากับตลาดทุน ที่ ทข. 56/2552 เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุน และตัวแทนด้านการตลาดกองทุนส่วนบุคคล ลงวันที่ 3 สิงหาคม พ.ศ. 2552


ข้อ 2 ในประกาศนี้


(1) “ตัวแทน” หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน และในกรณีที่เป็นบริษัทจัดการกองทุนส่วนบุคคล ให้หมายถึงบุคคลซึ่งบริษัทจัดการกองทุนส่วนบุคคลตั้งให้เป็นตัวแทนด้านการตลาดกองทุนส่วนบุคคล


(2) “ตัวแทนด้านการตลาดกองทุนส่วนบุคคล” หมายความว่า บุคคลซึ่งบริษัทจัดการกองทุนส่วนบุคคลตั้งให้เป็นตัวแทนในการชักชวนลูกค้าให้ทําสัญญากับบริษัทจัดการกองทุนส่วนบุคคล


(3) “บริษัทจัดการ” หมายความว่า บริษัทจัดการกองทุนรวม บริษัทจัดการกองทุนส่วนบุคคล บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ และบริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ที่เป็นหน่วยลงทุน


(4) “บริษัทจัดการกองทุนรวม” หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม


(5) “บริษัทจัดการกองทุนส่วนบุคคล” หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล


(6) “กองทุนรวมอีทีเอฟทองคํา” หมายความว่า กองทุนรวมอีทีเอฟทองคําที่จัดตั้งขึ้นตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้งกองทุนรวมและการเข้าทําสัญญารับจัดการกองทุนส่วนบุคคล


(7) “ผู้ถือหุ้นรายใหญ่” หมายความว่า บุคคลที่ถือหุ้นไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่มีสิทธิออกเสียงทั้งหมดของนิติบุคคล


(8) “การชักชวนลูกค้า” หมายความว่า การชักชวนลูกค้าให้ทําสัญญากับบริษัทจัดการกองทุนส่วนบุคคลโดยมีการวางแผนการลงทุนให้แก่ลูกค้าด้วย


(9)[1](#fn1) “สถาบันการเงิน” หมายความว่า สถาบันการเงินที่มีลักษณะอย่างใดอย่างหนึ่งดังต่อไปนี้


(ก) ธนาคารพาณิชย์ตามกฎหมายว่าด้วยธุรกิจสถาบันการเงิน


(ข) สถาบันการเงินที่มีกฎหมายเฉพาะจัดตั้งขึ้น


(ค) สถาบันการเงินอื่นใดนอกจาก (ก) และ (ข) ซึ่งเป็นสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน


ข้อ 3 ประกาศนี้ให้ใช้บังคับกับการตั้งตัวแทนของบริษัทจัดการในกรณีดังต่อไปนี้


(1) การตั้งตัวแทนในการขายหรือรับซื้อคืนหน่วยลงทุน


(2) การตั้งตัวแทนด้านการตลาดกองทุนส่วนบุคคล


**หมวด 1**


**การตั้งตัวแทน**


**ส่วนที่ 1**


**การตั้งตัวแทนในการขายหรือรับซื้อคืนหน่วยลงทุน**


ข้อ 4[2](#fn2) การตั้งบุคคลธรรมดาเป็นตัวแทนในการขายหรือรับซื้อคืนหน่วยลงทุน บริษัทจัดการต้องตั้งบุคคลซึ่งได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วย หลักเกณฑ์เกี่ยวกับบุคลากรในธุรกิจตลาดทุน


ข้อ 5[3](#fn3) การตั้งนิติบุคคลเป็นตัวแทนในการขายหรือรับซื้อคืนหน่วยลงทุน ให้บริษัทจัดการดําเนินการได้เฉพาะกรณีดังต่อไปนี้


(1) การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในประเทศของกองทุนรวมอีทีเอฟทองคํา ทั้งนี้ ตามหลักเกณฑ์ในข้อ 6


(2) การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในประเทศ ในกรณีอื่นนอกเหนือจาก (1) เพื่อให้เกิดความคล่องตัวในการประกอบธุรกิจ และเป็นการสนับสนุนให้ผู้ลงทุนสามารถเข้าถึงช่องทางการลงทุนในหน่วยลงทุนได้มากขึ้น ทั้งนี้ ตามหลักเกณฑ์ในข้อ 6/1


(3) การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในต่างประเทศ ทั้งนี้ตามหลักเกณฑ์ในข้อ 8


ข้อ 6 การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในประเทศของกองทุนรวมอีทีเอฟทองคํา บริษัทจัดการต้องตั้งนิติบุคคลที่มีคุณสมบัติดังต่อไปนี้


(1) เป็นผู้ประกอบธุรกิจเกี่ยวกับการซื้อหรือขายทองคํามาแล้วไม่น้อยกว่าสามปีติดต่อกันและเป็นสมาชิกสมาคมค้าทองคํา ชมรมผู้ค้าปลีกทองคําแห่งประเทศไทย หรือหน่วยงานอื่นใดที่สํานักงานยอมรับ


(2) กรรมการ ผู้จัดการหรือหุ้นส่วนผู้จัดการของนิติบุคคลนั้นต้องไม่มีลักษณะต้องห้ามตามประกาศคณะกรรมการกํากับตลาดทุนเกี่ยวกับลักษณะต้องห้ามของบุคลากรในธุรกิจหลักทรัพย์


(3) ผู้ถือหุ้นรายใหญ่หรือผู้ลงทุนเกินกว่าร้อยละสิบของทุนทั้งหมดของนิติบุคคลนั้นต้องไม่มีลักษณะต้องห้ามตามประกาศกระทรวงการคลังว่าด้วยการกําหนดเงื่อนไขให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่ โดยอนุโลม และในกรณีที่บุคคลดังกล่าวเป็นนิติบุคคล กรรมการ และหุ้นส่วนของนิติบุคคลนั้นต้องไม่มีลักษณะต้องห้ามดังกล่าวด้วย


(4)[4](#fn4) มีความพร้อมในการให้บริการอย่างเพียงพอที่จะทําให้การให้บริการแก่ผู้ลงทุนเป็นไปตามหลักเกณฑ์เกี่ยวกับการให้คําแนะนําการลงทุนและการให้บริการเกี่ยวกับการซื้อขายหน่วยลงทุนรวมทั้งระเบียบวิธีปฏิบัติที่บริษัทจัดการกําหนดขึ้นเพื่อให้เป็นไปตามหลักเกณฑ์ดังกล่าว


(5)[5](#fn5) มีระบบงานที่เกี่ยวข้องกับการเป็นตัวแทนในการขายหรือรับซื้อคืนหน่วยลงทุนของกองทุนรวมอีทีเอฟทองคําดังต่อไปนี้ที่มีประสิทธิภาพ


(ก) ระบบการบริหารความเสี่ยง


(ข) ระบบการควบคุมภายใน


(ค) ระบบการรักษาความปลอดภัยของข้อมูลของผู้ลงทุนเพื่อป้องกันมิให้บุคคลที่ไม่มีอํานาจหน้าที่เกี่ยวข้องล่วงรู้หรือแก้ไขเปลี่ยนแปลงข้อมูล


(ง) ระบบป้องกันการล่วงรู้ข้อมูลอันมิพึงเปิดเผยระหว่างหน่วยงานและบุคลากร


(จ) ระบบการกํากับดูแลให้บุคลากรปฏิบัติตามกฎหมายว่าด้วยหลักทรัพย์และตลาดหลักทรัพย์ และหลักเกณฑ์ที่ออกตามกฎหมายดังกล่าวในส่วนที่เกี่ยวข้องกับงานที่ได้รับมอบหมาย


(6)[6](#fn6) มีบุคลากรเพื่อทําหน้าที่เป็นผู้แนะนําการลงทุน ผู้วางแผนการลงทุน หรือนักวิเคราะห์การลงทุน แล้วแต่กรณี ที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน


ข้อ 6/1[7](#fn7) การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในประเทศตามข้อ 5(2) บริษัทจัดการต้องตั้งนิติบุคคลที่มีคุณสมบัติดังต่อไปนี้


(1) เป็นรัฐวิสาหกิจตามกฎหมายว่าด้วยวิธีการงบประมาณซึ่งไม่ใช่สถาบันการเงิน ทั้งนี้ในกรณีที่เป็นรัฐวิสาหกิจที่ตั้งอยู่ในรูปของบริษัท รัฐวิสาหกิจดังกล่าวต้องมีกระทรวงการคลังถือหุ้นโดยตรงเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทนั้น


(2) สามารถรับฝากเงิน รับถอนเงิน โอนเงิน หรือรับชําระเงิน ตามหลักเกณฑ์ที่ธนาคารแห่งประเทศไทยกําหนด


(3) มีเครือข่ายและช่องทางการให้บริการหรือติดต่อสื่อสารอย่างเพียงพอ ซึ่งสามารถเข้าถึงผู้ลงทุนในวงกว้างได้


(4) มีความพร้อมด้านฐานะทางการเงิน โดยไม่มีเหตุอันควรเชื่อได้ว่ามีฐานะทางการเงินที่อาจก่อให้เกิดความเสียหายหรือมีพฤติการณ์อื่นที่แสดงให้เห็นได้ว่าอยู่ในระหว่างประสบปัญหาทางการเงิน


(5) มีแผนการดําเนินงานที่ชัดเจนซึ่งสามารถแสดงให้เห็นถึงความมุ่งมั่นในการให้บริการซื้อขายหน่วยลงทุนในระยะยาว


(6) มีความพร้อมในการให้บริการอย่างเพียงพอที่จะทําให้การให้บริการแก่ผู้ลงทุนเป็นไปตามหลักเกณฑ์เกี่ยวกับการให้คําแนะนําการลงทุนและการให้บริการเกี่ยวกับการซื้อขายหน่วยลงทุน รวมทั้งระเบียบวิธีปฏิบัติที่บริษัทจัดการกําหนดขึ้นเพื่อให้เป็นไปตามหลักเกณฑ์ดังกล่าว


(7) มีระบบงานที่เกี่ยวกับการเป็นตัวแทนในการขายหรือรับซื้อคืนหน่วยลงทุนดังต่อไปนี้ที่มีประสิทธิภาพ


(ก) ระบบการบริหารความเสี่ยง


(ข) ระบบการควบคุมภายใน


(ค) ระบบการรักษาความปลอดภัยของข้อมูลของผู้ลงทุนเพื่อป้องกันมิให้บุคคลที่ไม่มีอํานาจหน้าที่เกี่ยวข้องล่วงรู้หรือแก้ไขเปลี่ยนแปลงข้อมูล


(ง) ระบบป้องกันการล่วงรู้ข้อมูลอันมิพึงเปิดเผยระหว่างหน่วยงานและบุคลากร


(จ) ระบบการกํากับดูแลให้บุคลากรปฏิบัติตามกฎหมายว่าด้วยหลักทรัพย์และตลาดหลักทรัพย์ และหลักเกณฑ์ที่ออกตามกฎหมายดังกล่าวในส่วนที่เกี่ยวข้องกับงานที่ได้รับมอบหมาย


(8) มีความพร้อมด้านบุคลากรที่จะดําเนินการตามที่ได้รับมอบหมายจากบริษัทจัดการ ทั้งนี้ในกรณีบริษัทจัดการจะให้นิติบุคคลดังกล่าวให้คําแนะนําหรือวางแผนเกี่ยวกับหน่วยลงทุนด้วยนิติบุคคลนั้นต้องมีบุคลากรเพื่อทําหน้าที่เป็นผู้แนะนําการลงทุน ผู้วางแผนการลงทุน หรือนักวิเคราะห์การลงทุน แล้วแต่กรณี ที่ได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน


ข้อ 7[8](#fn8) ในกรณีที่การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในประเทศตามข้อ 6 และข้อ 6/1 เป็นไปตามหลักเกณฑ์ที่กําหนด แต่ปรากฏข้อเท็จจริงที่เป็นเหตุอันควรสงสัยต่อสํานักงานว่าบริษัทจัดการอาจไม่สามารถกํากับดูแลการปฏิบัติหน้าที่ของบุคคลดังกล่าวได้อย่างมีประสิทธิภาพ สํานักงานอาจไม่อนุญาตให้บริษัทจัดการแต่งตั้งบุคคลดังกล่าวเป็นตัวแทนได้ ทั้งนี้ สํานักงานต้องแจ้งให้บริษัทจัดการทราบถึงเหตุผลประกอบการพิจารณาอย่างชัดเจน


ข้อ 8 การตั้งนิติบุคคลเป็นตัวแทนในการขายหรือรับซื้อคืนหน่วยลงทุนในต่างประเทศบริษัทจัดการต้องตั้งสถาบันการเงินหรือนิติบุคคลในต่างประเทศซึ่งสามารถประกอบธุรกิจการขายหรือรับซื้อคืนหน่วยลงทุนได้ตามกฎหมายของประเทศนั้น และสถาบันการเงินหรือนิติบุคคลดังกล่าวต้องไม่เป็นตัวแทนขายหรือรับซื้อคืนหน่วยลงทุนในประเทศไทยไม่ว่าจะกระทําโดยตรงหรือผ่านสํานักงานผู้แทน


ข้อ 9 การตั้งตัวแทนในการขายหรือรับซื้อคืนหน่วยลงทุนในประเทศ ให้ทําได้เฉพาะในกิจการดังต่อไปนี้


(1) การรับคําขอเปิดบัญชีและตรวจสอบเอกสารหลักฐานประกอบการขอเปิดบัญชีเพื่อส่งให้บริษัทจัดการพิจารณาอนุมัติ


(2) การเปิดเผยข้อมูลหรือเอกสารใด ๆ ที่จําเป็นต่อการตัดสินใจซื้อขายหน่วยลงทุนให้ลูกค้าทราบ รวมทั้งการจัดให้มีข้อมูลของลูกค้าเพื่อใช้ประกอบการพิจารณาคําขอเปิดบัญชีของบริษัทจัดการและการให้คําแนะนําแก่ลูกค้า


(3) การรับคําสั่งขายหรือรับซื้อคืนหน่วยลงทุนเพื่อส่งให้บริษัทจัดการทํารายการให้แก่ลูกค้า


(4) การให้คําแนะนําแก่ลูกค้าเกี่ยวกับการขายหรือรับซื้อคืนหน่วยลงทุนหรือความเหมาะสมในการขายหรือรับซื้อคืนหน่วยลงทุน


**ส่วนที่ 2**


**การตั้งตัวแทนด้านการตลาดกองทุนส่วนบุคคล**


ข้อ 10[9](#fn9) การตั้งบุคคลธรรมดาเป็นตัวแทนด้านการตลาดกองทุนส่วนบุคคล บริษัทจัดการกองทุนส่วนบุคคลต้องตั้งบุคคลซึ่งได้รับความเห็นชอบจากสํานักงานตามประกาศคณะกรรมการกํากับตลาดทุนว่าด้วยหลักเกณฑ์เกี่ยวกับบุคลากรในธุรกิจตลาดทุน


การตั้งนิติบุคคลเป็นตัวแทนด้านการตลาดกองทุนส่วนบุคคล บริษัทจัดการกองทุนส่วนบุคคลต้องตั้งนิติบุคคลซึ่งได้รับความเห็นชอบจากสํานักงานตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบนิติบุคคลเป็นตัวแทนด้านการตลาดกองทุนส่วนบุคคล และมาตรฐานการปฏิบัติงาน


**ส่วนที่ 3**


**สัญญาตั้งตัวแทน**


ข้อ 11 สัญญาตั้งตัวแทนต้องทําเป็นหนังสือและมีข้อสัญญาดังต่อไปนี้


(1) กําหนดสิทธิและหน้าที่ของบริษัทจัดการและตัวแทนที่ไม่ขัดหรือแย้งกับกฎหมายว่าด้วยหลักทรัพย์และตลาดหลักทรัพย์ และหลักเกณฑ์ที่เกี่ยวข้องที่ออกตามกฎหมายดังกล่าว


(2) กําหนดให้ตัวแทนปฏิบัติและให้ความร่วมมือกับสํานักงานเพื่อปฏิบัติให้เป็นไปตามหลักเกณฑ์เกี่ยวกับการขายหรือรับซื้อคืนหน่วยลงทุนหรือการชักชวนลูกค้า


(3) กําหนดห้ามมิให้ตัวแทนตั้งตัวแทนช่วง


(4)[10](#fn10) กําหนดให้ตัวแทนให้ความร่วมมือกับสํานักงานในการเข้าตรวจสอบการปฏิบัติงานตลอดจนเอกสารและหลักฐานที่เกี่ยวข้องกับการทําหน้าที่ของตัวแทนในส่วนที่ได้รับมอบหมายจากบริษัทจัดการ


**หมวด 2**


**การดําเนินการของบริษัทจัดการ**


**เกี่ยวกับตัวแทน**


ข้อ 12 บริษัทจัดการต้องดูแลให้ตัวแทนให้บริการแก่ผู้ลงทุนด้วยความซื่อสัตย์สุจริตและความระมัดระวังเอาใจใส่ โดยคํานึงถึงประโยชน์ของผู้ลงทุนเป็นสําคัญ รวมทั้งให้ข้อมูลแก่ผู้ลงทุนอย่างเหมาะสมและเพียงพอ โดยมีมาตรฐานการให้บริการเช่นเดียวกับบริษัทจัดการ ซึ่งรวมถึงการดูแลให้ตัวแทนปฏิบัติดังต่อไปนี้ด้วย


(1) ดําเนินการตามข้อสัญญาและหลักเกณฑ์เกี่ยวกับการขายหรือรับซื้อคืนหน่วยลงทุนหรือการชักชวนลูกค้า


(2)[11](#fn11) ดํารงคุณสมบัติตามที่กําหนดในข้อ 4 ข้อ 6 ข้อ 6/1 ข้อ 8 หรือข้อ 10 แล้วแต่กรณีตลอดเวลา


ในกรณีที่ตัวแทนไม่ดําเนินการตามวรรคหนึ่ง บริษัทจัดการต้องดําเนินการยกเลิกการตั้งหรือเปลี่ยนแปลงตัวแทนโดยไม่ชักช้า


ข้อ 13 บริษัทจัดการต้องดําเนินการเกี่ยวกับข้อร้องเรียนของผู้ลงทุนที่เกิดจากการกระทําของตัวแทนหรือพนักงานของตัวแทน เช่นเดียวกับการดําเนินการเกี่ยวกับข้อร้องเรียนที่เกิดจากการกระทําของตนหรือพนักงานของตน


ข้อ 14 บริษัทจัดการต้องกําหนดให้ตัวแทนจัดเก็บเอกสารและหลักฐานที่เกี่ยวข้องกับการติดต่อกับผู้ลงทุนไว้ให้ครบถ้วนและเป็นปัจจุบัน โดยต้องจัดเก็บในลักษณะที่พร้อมให้บริษัทจัดการเรียกดูหรือตรวจสอบได้ในทันที และสามารถจัดให้สํานักงานตรวจสอบได้เมื่อได้รับการร้องขอ


ข้อ 15 ในกรณีที่สํานักงานเห็นสมควร บริษัทจัดการต้องจัดให้สํานักงานเข้าตรวจสอบการปฏิบัติงานตลอดจนเอกสารและหลักฐานที่เกี่ยวข้องกับการทําหน้าที่ของตัวแทนในส่วนที่ได้รับมอบหมายจากบริษัทจัดการให้ทําการแทนได้


**หมวด 3**


**อํานาจของสํานักงานในการสั่งการหรือออกกฎ**


ข้อ 16 นอกจากที่ระบุไว้เป็นการเฉพาะแล้ว ให้สํานักงานมีอํานาจประกาศกําหนดรายละเอียดเกี่ยวกับเรื่องที่กําหนดในประกาศนี้เพื่อให้เกิดความชัดเจนในทางปฏิบัติ และเพื่อให้สํานักงานสามารถตรวจสอบการปฏิบัตินั้นได้


ข้อ 17 ในกรณีที่ปรากฏข้อเท็จจริงต่อสํานักงานว่าบริษัทจัดการหรือตัวแทนรายใดฝ่าฝืนหรือไม่ปฏิบัติตามหลักเกณฑ์ที่กําหนดตามประกาศนี้ สํานักงานอาจสั่งให้บริษัทจัดการนั้นแก้ไข กระทําการหรืองดเว้นกระทําการใด ๆ เพื่อให้เป็นไปตามหลักเกณฑ์ในประกาศนี้ หรือสั่งพักการอนุญาตการตั้งตัวแทนตามระยะเวลาหรือเงื่อนไขที่กําหนด หรือเพิกถอนการอนุญาตการตั้งตัวแทนได้


**หมวด 4**


**บทเฉพาะกาลและวันมีผลใช้บังคับของประกาศ**


ข้อ 18 ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติ หรือที่ใช้บังคับอยู่โดยอาศัยอํานาจตามประกาศคณะกรรมการกํากับตลาดทุน ที่ ทข. 56/2552 เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุน และตัวแทนด้านการตลาดกองทุนส่วนบุคคล ลงวันที่ 3 สิงหาคม พ.ศ. 2552 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับ


ข้อ 19 ในกรณีที่มีประกาศฉบับอื่นใดอ้างอิงประกาศคณะกรรมการกํากับตลาดทุนที่ ทข. 56/2552 เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุน และตัวแทนด้านการตลาดกองทุนส่วนบุคคล ลงวันที่ 3 สิงหาคม พ.ศ. 2552 ให้การอ้างอิงดังกล่าวหมายถึงการอ้างอิงประกาศฉบับนี้


ข้อ 20 ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2553 เป็นต้นไป


ประกาศ ณ วันที่ 14 กันยายน พ.ศ. 2553


(นายธีระชัย ภูวนาถนรานุบาล)


เลขาธิการ


คณะกรรมการกํากับตลาดทุน


หมายเหตุ:


ประกาศคณะกรรมการกํากับตลาดทุน ที่ ทข. 35/2553 เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุนและตัวแทนด้านการตลาดกองทุนส่วนบุคคล ลงวันที่ 14/09/2553 ประกาศในราชกิจจานุเบกษา เมื่อวันที่ 30/09/2553 เล่ม 127 ตอนพิเศษ 114 ง


ประกาศคณะกรรมการกํากับตลาดทุน ที่ ทธ. 24/2557 เรื่อง หลักเกณฑ์ เงื่อนไข และวิธีการตั้งตัวแทนในการขายหรือรับซื้อคืนหน่วยลงทุนและตัวแทนด้านการตลาดกองทุนส่วนบุคคล (ฉบับที่ 2) ลงวันที่ 21/07/2557 ประกาศในราชกิจจานุเบกษา เมื่อวันที่ 01/08/2557 เล่ม 131 ตอนพิเศษ 148 ง





---


1. 
2. 
3. 
4. 
5. 
6. 
7. 
8. 
9. 
10. 
11.